Kapel Emanuel

Kapel Emanuel ta un kapel catolico situa riba un elevacion, Ser'i Mosa, banda di Weg Kustbatterij, na rand di Juwana Morto den region di San Nicolas, Aruba. E kapel ta pertenece na parokia Santa Teresita di Niño Hesus y ta un di e edificionan religioso mas distintivo na Aruba for di punto di bista di diseño arkitectonico y simbolismo spiritual.

 Historia 
Den e prome mita di 1964, gobierno di Teritorio Insular di Aruba ta traspasá pa Obispado di Willemstad un tereno  cerca di Weg Kustbatterij di 2300 m² pa construccion di un kapel na San Nicolas. E proyecto tabata bou encargo di e pastoor di San Nicolas, Bernadinus van Baars. Na september mesun aña contratista Marcial G. Tromp a cuminsa cu e construccion. E gastonan di construccion, cu a yega un total di 87.000 florin, a wordo cubri pa contribucionnan di miembronan di parokia, Liga Maria y un donacion di e refineria Lago.

Pa e diseño, pastoor Van Baars a contrata e arkitecto Arubano Virgilio Kock (1939-2016), kende a crea un kapel cu un estilo hopi inovativo pa e tempo ey. Sin cu Kock tabata sa, Van Baars a manda e diseño pa un competencia internacional di arkitectura na Francia, caminda Kock a gana e premio "Architecture d’Aujourd’hui" y un suma di 10.000 franc frances. Kock a duna e parokia e suma completo como donacion.

E kapel a wordo consagra dia 25 di maart 1965 pa Monseigneur Holterman, kende entre 1946 y 1951 tabata pastoor di San Nicolas. E kapel tin un capacidad pa mas cu 300 persona. For di un principio e predicashi den e kapel ta wordo haci den idioma Ingles.

 Edificio 
E edificio ta distingui pa su diseño triangular y e uzo di forma di “V” den tur aspekto di e structura: porta, toren, y e mapa mes. E punta riba mapa ta orienta pariba, reflehando simbolismo di luz y renovacion. Tambe a eligi e forma di “V” pa motibo practico: esta pa coy e biento y mand'e den e kapel como ventilacion.thumb|left|250px|Fachada cu toren habri di kapel Emanuel

Den e interior, tur muraya, balki y plafon ta dirigi riba un solo punto: e koor di sacerdote, cu ta moderno y di un simplicidad sereno. E altar di piedra natural for di Hooiberg a wordo traha pa Angelo Sella, un artisano Italiano. E preekstoel ta traha di “piedra azul”, cu ta agrega un toke refina na e interior. Inovativo na momento di su inauguracion tabata e plafon cu ta contene luznan invisibel instala na distancia regular pero asimetrico, produciendo un efecto di “shelo cu streya”.

E toren di e kapel ta no mas cu 10 meter halto y ta completamente habri. Riba e toren tin un cruz cu ta ilumina anochi. Despues di a sufri daño door di lamper algun aña prome, e toren a wordo reemplasa na 1994 pa un toren nobo den forma di arco.

 Mira tambe 
 Misa Santa Teresita
 Obispado di Willemstad

 Literatura 
 Olga van der Klooster & Michel Bakker, Bouwen op de Wind: Architectuur en Cultuur van Aruba, Stichting Libri Antilliani (2007), pag. 138-139.

Kategoria:Religion
Kategoria:Aruba